Xirivella homenatja a Estellés en el centenari del seu naixement
28 de febrer de 2024

Xirivella celebrarà el centenari del naixement de Vicent Andrés Estellés amb una programació especial. El consistori ha organitzat per als mesos de març, abril i maig diversos actes al voltant del poeta de Burjassot. “Creiem fermament en la importància d'impulsar i promoure la cultura valenciana de manera unànime i sense adoctrinaments polítics, perquè la cultura no ha de ser monopolitzada per cap partit polític. En eixa línia de respecte a la llibertat cultural, a Xirivella hem organitzant aquesta sèrie d'activitats literàries entorn de la figura del poeta”, afirma Paqui Bartual, alcaldessa de Xirivella, que sosté que els poemes d'Estellés “són un llegat que ha de romandre viu i transmetre's de generació en generació”.

La programació començarà amb ‘Estellés en veu nua’, una jornada sobre la figura d'Estellés dirigida a l'alumnat de Batxillerat de la localitat en la qual Vicent Camps, rapsode de Xirivella, repassarà la vida personal i professional del poeta a través de la seua obra i recitarà alguns dels seus poemes. Esta sessió servirà, a més, perquè l'alumnat prepare les proves de l'EBAU.

Durant el mes d'abril es durà a terme una marató de lectura sobre Estellés. La marató estarà oberta a tota la ciutadania, que podrà enviar un vídeo d'un minut llegint en veu alta algun fragment de l'obra d'Estellés. Estos vídeos seran publicats posteriorment en les xarxes socials municipals.

Posarà fi als actes del centenari la sessió de lectura compartida ‘Llegim Estellés’, que se celebrarà el 14 de maig en la plaça de l'Ermita. En esta lectura pública participaran els centres educatius de Xirivella i està obert a la ciutadania que es vulga unir a este reconeixement a un dels poetes més influents del segle XX.